**Nyitott szemmel**  
(Wide Awake)  
Színes, szinkronizált, amerikai film, 88 perc, 1998  
rendező:  M. Night Shyamalan  
szereplő(k): Joseph Cross , Timothy Reifsnyder

**Filmleírás:**  
10 éves korban sok minden érdekli a gyerekeket. Tágul a világuk, újabb és újabb információkat, érdekességeket fedeznek fel. Vannak azonban olyan dolgok, melyekkel egyedül nagyon nehéz megküzdeniük. Ilyen például egy szeretett hozzátartozó, mondjuk egy nagypapa halála.  
Joshua katolikus fiúiskolába jár, de Istent csak a “házi feladatok” tükrén keresztül szemléli, egészen nagypapája haláláig. A hívő nagyszülő megnyugvással tekint súlyos betegségére, s az előtte álló végre, ezt azonban Joshua nem érti. A gyász feldolgozására, s azt megtudni, hogy nagyapja jó helyre került-e, elindul megkeresni Istent. Ezt azonban sem az iskolatársai, sem a családja nem akarja megérteni. Ők azt szeretnék, ha a gyerek “normális” lenne.  
Hogyan lehet a 20. században Isten megtalálni? Mit is jelent az, hogy Isten mindig velünk van? Kicsoda Ő? Hogyan segíthet egy felnőtt közelebb kerülni a Mennyei Atyához?  
Ezeket a kérdéseket boncolgatja a film, miközben remekül ábrázolja a kíváncsi, többet akaró kiskamasz életét és küzdelmeit önmagával, kortársaival, s a körülötte lévő világgal.

Korosztályi javaslat: 10 éves kortól ajánlott  
**Megjegyzés:**  
14 éves kor fölött már sokkal mélyebben lehet a kérdésről beszélgetni. Az Isten keresés mellett megjelenhet témaként a szerepváltás, a felnövekvéssel járó gondolkodásmód váltása is.

**Földolgozási javaslatok**  
**Téma:** Isten keresése  
**Megfigyelési szempontok:**

* Miért szeretne Joshua találkozni Istennel?
* Hol és milyen módon próbálja megtalálni Őt?
* Mit gondolnak Joshua próbálkozásáról a körülötte lévők? Mi lehet ennek az oka? (ez a kérdés inkább 12 év kor fölött jöhet elő).

**Játék**: Hideg-meleg játék  
**Forrás**: -  
**Körülmények:** az egész csoport együtt játszik  
**Eszközök**: terem, és elrejtett tárgyak  
**Korosztály**: korhatár nélkül játszható  
**Leírás:**  
Egy önként vállalkozó kimegy a teremből, míg odabent elrejtenek egy tárgyat. Amikor a termen kívül lévő személy visszamegy, a csoport tagjai igyekeznek vezetni őt “hideg”, “meleg”, “langyos”, stb. szavakkal. A játék amellett, hogy élvezetes a csoport számára, az egymásnak való segítségnyújtásba, egymás vezetésébe nyújt betekintést.

**Igemagyarázathoz, beszélgetéshez használható bibliai igehelyek, (nagyobbak esetében a nehezebb szakaszok):**

ApCsel 17,27: “Az egész emberi nemet egy vérből teremtette, hogy lakjon a föld felszínén; meghatározta elrendelt idejüket és lakóhelyük határait, hogy keressék az Istent, hátha kitapinthatják és megtalálhatják.”

Zsid 11,6: “Hit nélkül pedig senki sem lehet kedves Isten előtt, mert aki az Istent keresi, annak hinnie kell, hogy ő van; és ő megjutalmazza azokat, akik őt keresik.”

5Móz 4,29: “Ha keresni fogod az Urat, a te Istenedet, megtalálod, ha teljes szívvel, lélekkel keresed.”